
ATZINUMS
Sieviešu tiesību un dzimumu līdztiesības komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:
<RepeatBlock-Dec> 
A.	tā kā LESD 8. pantā noteikts, ka Savienības mērķis ir panākt nevienlīdzības novēršanu un sekmēt sieviešu un vīriešu vienlīdzību visās tās darbībās; tā kā saskaņā ar Lisabonas līgumu līdztiesība ir viena no pamattiesībām un Savienības prioritātēm, un Eiropas Dzimumu līdztiesības institūts (EIGE) atbalsta Savienības iestādes un dalībvalstis šā mērķa sasniegšanā;

B.	tā kā 2023. gadā EIGE darbs bija vērsts uz divām tematisko prioritāšu jomām: Eiropas zaļais kurss un ar dzimumu saistīta vardarbība; tā kā krīzes saasina sieviešu neaizsargātību un pakļautību vardarbībai un pastiprina pastāvošo strukturālo nevienlīdzību un visus ar dzimumu saistītas vardarbības veidus, tostarp fizisku, seksuālu un psiholoģisku vardarbību; tā kā EIGE darbību efektivitāte attiecībā uz Eiropas zaļo kursu, kas ir jāpārskata un jāatjaunina, lai kopumā noteiktu sasniedzamus mērķus līdztiesības panākšanai un sieviešu atbalstam, jo īpaši Savienībā, ir apšaubāma, 

1.	pauž nopietnas bažas par to, ka EIGE pamatuzdevums uzlabot līdztiesību tika mainīts uz koncentrēšanos uz Eiropas zaļo kursu; norāda, ka EIGE sasniedza 92,76 % no tās darba programmas mērķiem;

2.	norāda, ka EIGE personāla izmaksu pieaugumu par 8,5 % var saistīt ar joprojām augsto inflācijas līmeni un algu indeksāciju par 2,7 %, kā arī to, ka vidējais darbinieku skaits joprojām bija 45; norāda, ka divi līgumdarbinieki tika pieņemti darbā un viņu darbs finansēts saskaņā ar IPA iemaksu nolīgumu ar Komisijas Kaimiņattiecību politikas un paplašināšanās sarunu ģenerāldirektorātu; atzīst, ka EIGE joprojām trūkst darbinieku, un ierosina EIGE darba programmu koncentrēt uz vardarbību pret sievietēm un meitenēm, vienlaikus, vajadzības gadījumā ņemot vērā pašreizējās personāla spējas, par prioritāti vairs neuzskatot darbības, kas saistītas ar Eiropas zaļo kursu;

3.	atzīst, ka ir veikti īpaši pasākumi finanšu pārvaldības jomā, lai nodrošinātu iestāžu pamatlīgumu pienācīgu īstenošanu.
</RepeatBlock-Dec>

